《沁园春 其四 读陈其年乌丝词赋寄》
清代·王士禄

屈指词人，咄咄唯髯，跋扈飞扬。似波寒竟去，衣冠飒飒，烛昏欲醉，履舄茫茫。

红豆筵中，白杨斋外，哀艳无端互激昂。凭人道，是秋坟唱苦，子野歌长。

廿年落拓名场。便历落、嵚崎也未妨。看弥生单绞，挝声慷慨，陈王芋蔗，舞态回翔。

儿女情深，风云气在。同此牢愁一寸肠。君毋让，信黠如顾虎，狂比袁羊。

作者简介：（1626—1673）山东新城人，字子底，号西樵山人。顺治九年进士，授莱州府教授，迁国子监助教，擢吏部考功员外郎。以故下狱半年，后得昭雪。与弟王士祜、王士禛均有诗名，号为三王。作品冲和淡泊。诗集初有《表微堂诗刻》，后有《十笏草堂诗选》、《辛甲集》、《上浮集》，另有《炊闻词》。